જાદુના પાવરથી સુપરબ્રેઇન બની ગયેલા રોહિતને અતિ મહત્વાકાંક્ષી એવા ડૉ. સિદ્ધાંત આર્યએ પોતાના કબજામાં લઈ લીધો હતો. આગળની ફિલ્મ ‘ક્રિશ’માં પ્રિયા (પ્રિયંકા ચોપરા)ના આગ્રહથી ક્રિશ (હૃતિક રોશન) સિંગાપોર જાય છે અને અનાયાસે તે પોતાના પપ્પા રોહિત (અગેઇન હૃતિક રોશન)ને મળે છે. ક્રિશ રોહિતને છોડાવીને પ્રિયા સાથે ફરી ઇન્ડિયા આવે છે. અહીંથી ‘ક્રિશ ૩’ની નવી વાર્તા શરૂ થાય છે. ક્રિષ્ના અને પ્રિયાનાં મૅરેજ થઈ ગયાં છે. પપ્પા રોહિત સાથે સુખરૂપ રહે છે. ક્રિષ્નામાં રહેલા સુપરપાવરનો ઉપયોગ તે ક્રિશ બનીને જરૂરિયાતમંદ લોકો માટે કર્યા કરે છે અને જ્યાં પણ, જ્યારે પણ તેની જરૂર પડે છે ત્યારે તે ત્યાં પહોંચી જાય છે. રોહિત પણ પોતાની જિંદગીના અંતિમ ભાગમાં હવે માનવસમાજને વધુ ને વધુ તંદુરસ્ત જીવન મળે એ માટે મેડિસિન અને વૅક્સિન ડેવલપ કરવાનું કામ કરે છે. સૌ પોતપોતાની જિંદગીમાં ઓતપ્રોત છે, પણ તેમને કોઈને ખબર નથી કે દૂર-દૂર કોઈ એવી વ્યક્તિ પણ છે જે પૃથ્વી પર કબજો કરવાના હેતુથી તૈયારી કરી રહ્યો છે. તેનું નામ છે કાલ (વિવેક ઑબેરૉય). કાલ એકલો નથી, તેણે પોતાની એક આખી ગૅન્ગ બનાવી છે જેમાં તેણે જાનવરની અદ્ભુત શક્તિ ધરાવતા મૅનવેર પણ રાખ્યા છે. આ મૅનવેરમાં ચિત્તા જેવી ઝડપ ધરાવતી ચિત્તાગર્લ અને દેડકા જેવી લાંબી જીભવાળી ફ્રૉગમેન પણ છે. આ જ ગૅન્ગમાં કાયા (કંગના રનોટ) પણ છે. કાયાની ખાસિયત એ છે કે તે ગરોળી, કાચિંડા અને નાગ જેવાં સરિસૃપ પ્રાણીઓ જેવા ગુણ ધરાવે છે અને એનો આકાર ધારણ કરી શકે છે. અદ્ભુત તાકાત ધરાવતા મૅનવેરની ગૅન્ગના માલિક એવા કાલે એક એવો વાઇરસ બનાવ્યો છે જે વાઇરસ તે ફેલાવે કે તરત જ માણસના શરીરના કોષ મરવા માંડે અને માણસ ગણતરીની ઘડીઓમાં મરી જાય.